CELEX: 32020R2087
Language: lt
Date: 2020-12-14 00:00:00
Title: Komisijos įgyvendinimo reglamentas (ES) 2020/2087 2020 m. gruodžio 14 d. kuriuo, remiantis Europos Parlamento ir Tarybos reglamentu (EB) Nr. 1107/2009 dėl augalų apsaugos produktų pateikimo į rinką, nepratęsiamas veikliosios medžiagos mankozebo patvirtinimo galiojimas ir iš dalies keičiamas Komisijos įgyvendinimo reglamento (ES) Nr. 540/2011 priedas (Tekstas svarbus EEE)

2020 12 15   
               
               
                  LT
               
               
                  Europos Sąjungos oficialusis leidinys
               
               
                  L 423/50
               
            
         KOMISIJOS ĮGYVENDINIMO REGLAMENTAS (ES) 2020/2087
         2020 m. gruodžio 14 d.
         kuriuo, remiantis Europos Parlamento ir Tarybos reglamentu (EB) Nr. 1107/2009 dėl augalų apsaugos produktų pateikimo į rinką, nepratęsiamas veikliosios medžiagos mankozebo patvirtinimo galiojimas ir iš dalies keičiamas Komisijos įgyvendinimo reglamento (ES) Nr. 540/2011 priedas
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2009 m. spalio 21 d. Europos Parlamento ir Tarybos reglamentą (EB) Nr. 1107/2009 dėl augalų apsaugos produktų pateikimo į rinką ir panaikinantį Tarybos direktyvas 79/117/EEB ir 91/414/EEB (1), ypač į jo 20 straipsnio 1 dalį ir 78 straipsnio 2 dalį,
         kadangi:
         
                     (1)
                  
                  
                     pagal Komisijos direktyvą 2005/72/EB (2) mankozebas įtrauktas į Tarybos direktyvos 91/414/EEB (3) I priedą kaip veiklioji medžiaga;
                  
               
                     (2)
                  
                  
                     į Direktyvos 91/414/EEB I priedą įtrauktos veikliosios medžiagos laikomos patvirtintomis pagal Reglamentą (EB) Nr. 1107/2009 ir yra išvardytos Komisijos įgyvendinimo reglamento (ES) Nr. 540/2011 (4) priedo A dalyje;
                  
               
                     (3)
                  
                  
                     Įgyvendinimo reglamento (ES) Nr. 540/2011 priedo A dalyje nustatyta, kad veikliosios medžiagos mankozebo patvirtinimas nustoja galioti 2021 m. sausio 31 d.;
                  
               
                     (4)
                  
                  
                     pagal Komisijos įgyvendinimo reglamento (ES) Nr. 844/2012 (5) 1 straipsnį per tame straipsnyje nustatytą laikotarpį buvo pateiktos paraiškos dėl mankozebo patvirtinimo galiojimo pratęsimo;
                  
               
                     (5)
                  
                  
                     pareiškėjai pateikė papildomus dokumentų rinkinius, kurių reikalaujama pagal Įgyvendinimo reglamento (ES) Nr. 844/2012 6 straipsnį. Valstybė narė ataskaitos rengėja nustatė, kad paraiškos išsamios;
                  
               
                     (6)
                  
                  
                     valstybė narė ataskaitos rengėja, konsultuodamasi su antrąja tą pačią ataskaitą rengiančia valstybe nare, parengė patvirtinimo galiojimo pratęsimo vertinimo ataskaitą ir 2017 m. rugsėjo 27 d. pateikė ją Europos maisto saugos tarnybai (toliau – Tarnyba) ir Komisijai;
                  
               
                     (7)
                  
                  
                     Tarnyba viešai paskelbė papildomo dokumentų rinkinio santrauką. Tarnyba patvirtinimo galiojimo pratęsimo vertinimo ataskaitą taip pat išplatino pareiškėjams ir valstybėms narėms, kad jie pateiktų pastabų, ir pradėjo viešas konsultacijas dėl šios ataskaitos. Tarnyba gautas pastabas persiuntė Komisijai;
                  
               
                     (8)
                  
                  
                     2019 m. birželio 20 d. Tarnyba pateikė Komisijai išvadas (6), ar galima manyti, kad mankozebas atitinka patvirtinimo kriterijus, nustatytus Reglamento (EB) Nr. 1107/2009 4 straipsnyje;
                  
               
                     (9)
                  
                  
                     2020 m. sausio 31 d. Jungtinei Karalystei išstojus iš ES, Graikija sutiko perimti atsakomybę ir būti ataskaitą rengiančia valstybe nare;
                  
               
                     (10)
                  
                  
                     pagal Įgyvendinimo reglamento (ES) Nr. 844/2012 14 straipsnio nuostatas Komisija 2020 m. kovo mėn. patvirtinimo galiojimo pratęsimo ataskaitos projektą perdavė nagrinėti Augalų, gyvūnų, maisto ir pašarų nuolatiniam komitetui. Per diskusijas nuolatiniame komitete naujoji valstybė narė ataskaitos rengėja Graikija nurodė mananti, kad tikslinga įvertinti duomenis, kurių, jos nuomone, ankstesnė valstybė narė ataskaitos rengėja nenagrinėjo. 2020 m. rugsėjo 2 d. Graikija pateikė Komisijai atnaujintą galiojimo pratęsimo vertinimo ataskaitą su savo vertinimu. Vertinimas taip pat buvo pateiktas EFSA, kitoms valstybėms narėms ir pareiškėjui;
                  
               
                     (11)
                  
                  
                     2020 m. spalio 23 d. nuolatinis komitetas parengė galutinę patvirtinimo galiojimo pratęsimo ataskaitos projekto redakciją;
                  
               
                     (12)
                  
                  
                     Tarnybai susirūpinimą kėlė tam tikri konkretūs klausimai. Visų pirma ji padarė išvadą, kad mankozebas klasifikuojamas kaip 1B kategorijos toksiška reprodukcijai medžiaga ir kad jis atitinka naujus endokrininės sistemos ardomųjų savybių nustatymo kriterijus žmonių ir, greičiausiai, netikslinių organizmų atžvilgiu. Be to, ji padarė išvadą, kad ne per maistą daromo poveikio įverčiai viršija naudojimui pagal tipiškas paskirtis pomidorams, bulvėms, grūdams ir vynuogėms apsaugoti skirtas pamatines vertes. Todėl pagal Reglamento (EB) Nr. 1107/2009 II priedo 3.6.4 ir 3.6.5 punktus ne per maistą daromas mankozebo poveikis, susijęs su nagrinėjamomis tipiškomis naudojimo paskirtimis, taip pat negali būti laikomas nereikšmingu. Atsižvelgiant į nustatytas problemas, Reglamento (EB) Nr. 1107/2009 4 straipsnio 7 dalyje nustatyta nukrypti leidžianti nuostata negali būti taikoma;
                  
               
                     (13)
                  
                  
                     Komisija paragino pareiškėjus pateikti pastabų dėl Tarnybos išvadų ir, remiantis Įgyvendinimo reglamento (ES) Nr. 844/2012 14 straipsnio 1 dalies trečia pastraipa, dėl galiojimo pratęsimo ataskaitos projekto. Pareiškėjai pateikė pastabas ir jos buvo atidžiai išnagrinėtos;
                  
               
                     (14)
                  
                  
                     vis dėlto, nepaisant pareiškėjų argumentų, su veikliąja medžiaga susijusių problemų pašalinti nepavyko;
                  
               
                     (15)
                  
                  
                     dėl šių priežasčių nebuvo nustatyta, kad yra laikomasi Reglamento (EB) Nr. 1107/2009 4 straipsnyje pateiktų patvirtinimo kriterijų, kai bent vienas augalų apsaugos produktas naudojamas pagal vieną ar kelias tipiškas paskirtis. Todėl tikslinga nepratęsti veikliosios medžiagos mankozebo patvirtinimo galiojimo;
                  
               
                     (16)
                  
                  
                     todėl Įgyvendinimo reglamentas (ES) Nr. 540/2011 turėtų būti atitinkamai iš dalies pakeistas;
                  
               
                     (17)
                  
                  
                     valstybėms narėms turėtų būti skirta pakankamai laiko augalų apsaugos produktų, kurių sudėtyje yra mankozebo, registracijai panaikinti;
                  
               
                     (18)
                  
                  
                     tais atvejais, kai valstybės narės augalų apsaugos produktams, kurių sudėtyje yra mankozebo, pagal Reglamento (EB) Nr. 1107/2009 46 straipsnį nustato kokį nors lengvatinį laikotarpį, šis laikotarpis turėtų baigtis ne vėliau kaip 2022 m. sausio 4 d.;
                  
               
                     (19)
                  
                  
                     Komisijos įgyvendinimo reglamentu (ES) 2019/2094 (7) mankozebo patvirtinimo galiojimo laikotarpis pratęstas iki 2021 m. sausio 31 d., kad šios medžiagos patvirtinimo galiojimo pratęsimo procedūra būtų užbaigta iki pasibaigiant medžiagos patvirtinimo galiojimo laikotarpiui. Atsižvelgiant į tai, kad sprendimas dėl patvirtinimo galiojimo nepratęsimo priimtas iki pratęsto galiojimo pabaigos dienos, šis reglamentas turėtų būti taikomas kuo greičiau;
                  
               
                     (20)
                  
                  
                     šiuo reglamentu nepanaikinama galimybė pagal Reglamento (EB) Nr. 1107/2009 7 straipsnį pateikti dar vieną paraišką dėl mankozebo patvirtinimo;
                  
               
                     (21)
                  
                  
                     šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,
                  
               PRIĖMĖ ŠĮ REGLAMENTĄ:
         
            1 straipsnis
            Veikliosios medžiagos patvirtinimo galiojimo nepratęsimas
            Veikliosios medžiagos mankozebo patvirtinimo galiojimas nepratęsiamas.
         
         
            2 straipsnis
            Įgyvendinimo reglamento (ES) Nr. 540/2011 pakeitimas
            Iš Įgyvendinimo reglamento (ES) Nr. 540/2011 priedo A dalies išbraukiama 114 eilutė (mankozebas).
         
         
            3 straipsnis
            Pereinamojo laikotarpio priemonės
            Valstybės narės panaikina augalų apsaugos produktų, kurių sudėtyje yra veikliosios medžiagos mankozebo, registraciją ne vėliau kaip 2021 m. liepos 4 d.
         
         
            4 straipsnis
            Lengvatinis laikotarpis
            Pagal Reglamento (EB) Nr. 1107/2009 46 straipsnį valstybių narių nustatomas lengvatinis laikotarpis baigiasi ne vėliau kaip 2022 m. sausio 4 d.
         
         
            5 straipsnis
            Įsigaliojimas
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2020 m. gruodžio 14 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 309, 2009 11 24, p. 1.
         
            (2)  2005 m. spalio 21 d. Komisijos direktyva 2005/72/EB, iš dalies keičianti Tarybos direktyvą 91/414/EEB, įtraukiant veikliąsias medžiagas chlorpirifosą, metilchlorpirifosą, mankocebą, manebą ir metiramą (OL L 279, 2005 10 22, p. 63).
         
            (3)  1991 m. liepos 15 d. Tarybos direktyva 91/414/EEB dėl augalų apsaugos produktų pateikimo į rinką (OL L 230, 1991 8 19, p. 1).
         
            (4)  2011 m. gegužės 25 d. Komisijos įgyvendinimo reglamentas (ES) Nr. 540/2011, kuriuo dėl patvirtintų veikliųjų medžiagų sąrašo įgyvendinamas Europos Parlamento ir Tarybos reglamentas (EB) Nr. 1107/2009 (OL L 153, 2011 6 11, p. 1).
         
            (5)  2012 m. rugsėjo 18 d. Komisijos įgyvendinimo reglamentas (ES) Nr. 844/2012, kuriuo nustatomos veikliųjų medžiagų patvirtinimo pratęsimo procedūros įgyvendinimo nuostatos, kaip numatyta Europos Parlamento ir Tarybos reglamente (EB) Nr. 1107/2009 dėl augalų apsaugos produktų pateikimo į rinką (OL L 252, 2012 9 19, p. 26).
         
            (6)  EFSA (Europos maisto saugos tarnyba), 2019. Conclusion on the peer review of the pesticide risk assessment of the active substance glyphosate. EFSA Journal 2019;17(7):5755 DOI: 10.2903/j.efsa.2019,5755
         
            (7)  2019 m. lapkričio 29 d. Komisijos Įgyvendinimo reglamentas (ES) 2019/2094, kuriuo dėl veikliųjų medžiagų benfluralino, dimoksistrobino, fluazinamo, flutolanilo, mankozebo, mekopropo-P, mepikvato, metiramo, oksamilo ir piraklostrobino patvirtinimo galiojimo pratęsimo iš dalies keičiamas Įgyvendinimo reglamentas (ES) Nr. 540/2011 (OL L 317, 2019 12 9, p. 102).